Federaţia Chineză de Fotbal (CFA) a anunţat marţi că a lansat un proces de recrutare pentru un nou selecţioner al primei reprezentative feminine, transmite Xinhua, potrivit Agerpres.
Tehnicieni, indiferent de naţionalitate, care au teorii moderne ale fotbalului, cu experienţă bogată şi capabil în practica de coaching, pot aplica pentru post, a precizat CFA într-o declaraţie.
Candidaţii trebuie, de asemenea, să fie la curent cu tendinţa internaţională şi asiatică de dezvoltare a fotbalului, precum şi de statu quo-ul echipei chineze. CFA a stabilit şi o vârstă limită a pretendenţilor, de maxim 60 ani.
Un grup de consilieri va selecta candidaţii pe baza evaluărilor antrenorilor eligibili. Apoi, CFA va organiza interviuri cu candidaţii pentru a decide cu privire la persoana potrivită pentru postul de selecţioner, se mai arată în comunicat.
Naţionala feminină a Chinei nu mai are selecţioner din noiembrie 2023, când Shui Qingxia a plecat după ratarea calificării la JO 2024 de la Paris.
Cel mai bun rezultat al naţionalei feminine chineze la Cupa Mondială a fost atingerea finalei în 1999. La ultimul Mondial, din 2023, din Australia şi Noua Zeelandă, China nu a reuşit să treacă de faza grupelor.
În 2022, China a cucerit titlul la Cupa Asiei, al nouălea din palmares, şi medalia de bronz la Jocurile Asiei din acelaşi an.